钦定古今图书集成/理学汇编/学行典/第074卷 > 杨龟山集 > 《荆州所闻》
## 钦定古今图书集成/理学汇编/学行典/第074卷 > 杨龟山集 > 《荆州所闻》

或曰：“中所以立常，权所以尽变，不知权则不足以应
物，知权则中有时乎？不必用矣。是否？”曰：“知中则知权，
不知权是不知中也。”曰：“既谓之中，斯有定所，必有权
焉。是中与权固异矣。”曰：“犹坐于此室，室自有中。移而
坐于堂，则向之所谓中者，今不中矣。堂固自有中，合
堂室而观之，盖又有堂室之中焉。若拘今之所守，向”
之中，是不知权，岂非不知中乎？又如以一尺之物，约
五寸而执之，中也。一尺而厚薄小大之体殊，则所执
者轻重不等矣。犹执五寸以为中，是无权也。盖五寸
之执长短多寡之中，而非厚薄小大之中也。欲求厚
薄小大之中，则释五寸之约，唯轻重之知，而其中得
矣。故权以中行，中因权立。《中庸》之书不言权，其曰“君
子而时中”，盖所谓权也。